外隊壓軸一匹快跳 譽滿杜拜捲土重來夠生猛
2024年04月24日 13:20
東網電視
更多新聞短片
「譽滿杜拜」首匹歐洲賽駒於草地進行操練。
今朝東瀛兵團固然成為海外參賽馬匹操練亮點,而歐洲3駒就安排响最後一批出試,原本諗住3匹參戰馬剛於昨日先至落地操練,接住好大機會都係繼續以踱為主,不過馬迷最熟悉嘅「譽滿杜拜」更加積極,今日就已經安排由隨行女助手,策騎「譽滿杜拜」响草地慢跳一段。
今次已經係第三度征港嘅「譽滿杜拜」,對於沙田馬場呢個環境已經好熟落,一連兩日嘅晨課都好對辦,今朝雖然只係响草地做慢工夫,粗身馬過步輕爽,雖然上屆女皇盃跑第3,實力好似唔及「浪漫勇士」同「先見」,不過去年來港之前,曾經遠征悉尼秋季嘉年華,雖然擸走兩項G1頭馬,連場硬仗過後,係咪體力上會有相對下降。
相比之下,「譽滿杜拜」原本計劃再次遠征澳洲,不過健康出現咗啲小問題影響進度,決定放棄澳洲行程,疊埋心水再度征港,實際出發前响4月1日金頓跑咗場沙地賽作為熱身,响唔影響體力情況下輕鬆取勝,今次少跑進一步提升狀態,且看能否在以逸待勞下,於今屆女皇盃有所突破。
至於其餘「堅信」與「勇霸王」兩匹英國賽駒,繼續於泥地踱步輕舒步伐,以熟習環境為主。